204.
 जंगलसँ चारि गोट कुकुर भागि क' मनुखक बीच आबि गेल । एत' एकटा पोसौंत कुकुरसँ ओकरा दोस्ती भ' गेल । पाँचू संग रह' लागल । जंगली कुकुर सब समाजक नियम-कानून सिख' लागल । ओम्हर जंगलमे युद्ध स्तरपर चारूकेँ खोजल जा रहल छल आ एम्हर चारू अपन नव दोस्त संग मालिकक आगू-पाछू नाङरि हिला रहल छल । बहुत प्रयासक बाद खोजी दलकेँ एकर पता चलल त' सब एकरा वापस ल' जेबाक लेल आबि गेल । कतेबो निहोरा केलाक बादो चारू जंगल जाइसँ मना क' देलकै । खोजी दल देखलक जे ओ सब एत' बड खुश अछि । खूब खाइ छै आ पड़ल रहै छै । पाँचूमे खूब हँसी-मजाख होइ छल । एक-दोसरक पैघ-पैघ गलतीकेँ सब नजरअंदाज करै छल । ई देख खोजी दल बड प्रसन्न भेल आ पुनः अपन समाजमे चलबाक लेल चारूकेँ लोभाब' लागल ताकि ओकरो समाजमे ई प्रेम स्थापित भ' सकय । तखने मालिक एकटा सोहारी एकरा सब दिस फेकलक । बस पाचूँ सोहारी लेल दौड़ पड़ल । आब स्थिति बदलि गेल । ओहि एकटा सोहारीपर सब अपन-अपन अधिकार जमाब' लागल । देखिते देखिते भयानक झगड़ा शुरू भ' गेल । ई देख खोजी दलक एकटा अनुभवी बूढ़ कुकुर बाजल,"भाइ एकरा सबकेँ एतै छोड़ि दहो । एकरामे मनुखे बला गुण आबि गेल छै । आब ई सब पैघ-पैघ बातपर ध्यानो नै देत आ छोट-छोट बात लेल लड़ैत-मरैत रहत । जल्दी चल' एत'सँ नै त' अपनो सबकेँ लसरि लागि जेत' " एकरा सबकेँ लड़ैत छोड़ि सब जंगल भागि गेल । 